Úradný vestník L 047 , 21/02/1980 S. 0001 - 0002

Fínske špeciálne vydanie: Kapitola 3 Zväzok 11 S. 0204

Grécke špeciálne vydanie: Kapitola 03 Zväzok 27 S. 0237

Švédske špeciálne vydanie: Kapitola 3 Zväzok 11 S. 0204

Španielske špeciálne vydanie: Kapitola 03 Zväzok 17 S. 0113

Portugalské špeciálne vydanie Kapitola 03 Zväzok 17 S. 0113



Smernica Rady z 22. januára 1980, ktorou sa mení a dopĺňa smernica 72/461/EHS o veterinárnych problémoch zvierat ovplyvňujúcich obchod s čerstvým mäsom vnútri spoločenstva (80/213/EHS) RADA EURÓPSKYCH SPOLOČENSTIEV, so zreteľom na Zmluvu o založení Európskeho hospodárskeho spoločenstva, najmä na jej články 43 a 100, so zreteľom na návrh Komisie, so zreteľom na stanovisko Európskeho parlamentu [1], so zreteľom na stanovisko Hospodárskeho a sociálneho výboru [2], keďže smernica 72/461/EHS [3], naposledy zmenená a doplnená smernicou 78/54/EHS [4], ustanovuje veterinárne požiadavky, ktoré musia spĺňať zvieratá, z ktorých sa získava mäso; keďže hoci sa mäso získané zo zvierat, ktoré nespĺňajú veterinárne podmienky, musí vylúčiť z obchodu s čerstvým mäsom vnútri spoločenstva kvôli riziku prenosu nákazlivých alebo infekčných chorôb zvierat, môže sa použiť na iné účely, ak sa podrobilo ošetreniu na zničenie zárodkov týchto chorôb; keďže takéto mäso by sa preto malo označiť osobitnou značkou udávajúcou, že je vylúčené z obchodu vnútri spoločenstva ako čerstvé mäso a zaručujúcu jeho veterinárne kvality na iné použitie, napríklad na výrobu niektorých kategórií mäsových výrobkov, PRIJALA TÚTO SMERNICU: Článok 1 Smernica 72/461/EHS sa týmto mení a dopĺňa takto: 1. Vkladá sa nasledujúci článok: "Článok 5a Napriek článku 5 ods. 1, a pokiaľ nie je určené na obchod s čerstvým mäsom vnútri spoločenstva, mäso uvedené v tomto článku môže niesť značku definovanú v prílohe I, kapitola IX smernice 64/433/EHS za predpokladu, že osobitná značka uvedená v prílohe k tejto smernici sa k nemu okamžite priloží. Ustanovenia prílohy I, kapitola IX, bod 39 smernice 64/433/EHS sa uplatňujú mutatis mutandis na držanie a použitie označovacích nástrojov. Takéto mäso sa musí získať, spracovať, prepraviť a skladovať oddelene od, alebo nie v rovnakom čase ako mäso určené na obchod s čerstvým mäsom vnútri spoločenstva." 2. Vkladá sa nasledujúca príloha: " PRÍLOHA Značka pre mäso určené na iné použitie ako na obchod s čerstvým mäsom vo vnútri spoločenstva 1. Označenie sa musí uskutočniť tak, aby oválna známka definovaná v prílohe I, kapitola IX č. 40 smernice 64/433/EHS bola prekrytá uhlopriečnym krížom pozostávajúcim z dvoch rovných čiar križujúcich sa pod priamym uhlom, s bodom preťatia v strede známky, tak aby informácie na nej zostali čitateľné. 2. Značky uvedené v odseku 1 sa môžu uskutočniť aj pomocou jednej známky, ktorou bude oválna známka 6,5 cm dlhá a 4,5 cm široká; na označení musia byť nasledujúce informácie v bezchybne čitateľnej forme: - v hornej časti, meno vyvážajúcej krajiny veľkým písmom, - v strede, veterinárne schvaľovacie číslo bitúnku, - v dolnej časti, jeden z nasledujúcich radov písmen: EEC – CEE – EWG – EEG – EØF, - dve rovné čiary križujúce známku uhlopriečne, pretínajúce sa v pravom uhle v strede známky tak, aby informácie zostali zrozumiteľné. Písmená musia byť 0,8 cm vysoké a čísla 1 cm vysoké. Známka môže obsahovať aj informácie o veterinárnom lekárovi, ktorý vyšetroval mäso. " Článok 2 Členské štáty uvedú do účinnosti zákony, iné právne predpisy a správne opatrenia potrebné na dosiahnutie súladu s touto smernicou do 31. decembra 1980. Článok 3 Táto smernica je adresovaná členským štátom. V Bruseli 22. januára 1980 Za Radu predseda G. Marcora [1] Ú. v. ES C 289, 19.11.1979, s. 42. [2] Stanovisko doručené 24. a 25. októbra 1979 (ešte neuverejnené v úradnom vestníku). [3] Ú. v. ES L 302, 31.12.1972, s. 24. [4] Ú. v. ES L 16, 20.1.1978, s. 22. --------------------------------------------------